EESTI ADVOKATUURI JUHATUS

ISTUNGI PROTOKOLL

25. märts 2014. a nr 7

Tallinn

**Peatatud liikme advokaadibüroos tegutsemine**

Peatatud liige A palub juhatuse seisukohta küsimuses, kas advokatuuriseadusega on kooskõlas Eesti advokaadibüroos töötamine ilma, et A taastaks liikmesuse Eesti Advokatuuris. A selgitab, et tegutsedes ei kasutaks ta nime „vandeadvokaat“, vaid „solicitor“ ja praktiseeriks mitte Eesti, vaid Inglise ja rahvusvahelist õigust.

A on Eesti Advokatuuris oma liikmesuse peatanud, küll aga on Inglismaa Advokatuuri täisliige (*Law Society of England and Wales*) ja tema ametinimetus on *solicitor*.

Juhatus selgitab, et arvestades advokatuuriseaduse § 40 lõikes 3 ja § 49 lõikes 1 sätestatut, võivad advokaadibüroo kaudu või vahendusel õigusteenust osutada isikud, kes on advokatuuri liikmed. Lubamatu on olukord, mil advokaat peatab liikmelisuse advokatuuris ja asub õigusteenust osutama kolmandatele isikutele muul viisil.

Olukorda, kus A on oma kutsetegevuse Eesti Advokatuuris peatanud, kuid tegutseb siiski Eesti advokaadibüroos kui „*solicitor*“, tuleb pidada klientide jaoks eksitavaks.

Juhatus

**O T S U S T A S:**

**Teavitada A-d eeltoodud seisukohast.**